钦定古今图书集成/明伦汇编/氏族典/第123卷 > 陈光祖
## 钦定古今图书集成/明伦汇编/氏族典/第123卷 > 陈光祖

按《万姓统谱》：光祖字世德，希造之子。尝督修内府及
造御创万盈仓，例赏三官，皆不陈乞官终梅阳守。光
祖以父殁王事补官，好儒重礼，德行政事皆不凡。知
英德府，日上供泛输几倍，光祖奏蠲第四户，以宽民
力。浈阳渡湍恶，舟多覆溺，更创巨舰以济。廖德明行
部，叹曰：“陈公可谓依本分君子也。”寻改知邕州，特除
广东提刑。光祖作《钦恤编》以戒僚属，新濂溪祠以崇
教道，又损故钱三千缗，以代给邕兵之廪，而凡一切
无名之征悉蠲除之。积官朝奉郎。